Lögregla í Noregi rannsakar enn meint sóttvarnabrot Ernu Solberg forsætisráðherra. Niðurstöðu er að vænta eftir páska.
Niðurstöðu lögreglurannsóknar á meintu sóttvarnabroti Ernu Solberg, forsætisráðherra Noregs, og eiginmanns hennar er ekki að vænta fyrr en eftir páska. Solberg hefur viðurkennt að of margir hafi verið í afmælisfagnaði hennar í febrúarlok.
Í yfirlýsingu sem norska lögreglan sendi frá sér í dag segir að skýrslutökum sé ekki lokið og hún þurfi lengri tíma til að rannsaka málið. Fram kom í fréttum í vikunni að Solberg og Sindre Finnes, eiginmaður hennar, hefðu réttarstöðu grunaðra eftir að norska ríkisútvarpið upplýsti að reglur um fjöldatakmarkanir hefðu verið brotnar þegar hún hélt upp á sextugsafmæli sitt með fjölskyldunni á skíðasvæðinu í Geilo í lok febrúar. Þrettán tóku þátt í veisluhöldum fyrri daginn og fjórtán daginn eftir. Á þeim tíma var bannað í Noregi að fleiri en tíu kæmu saman. Fyrri daginn var Erna Solberg ekki viðstödd þar sem hún þurfti að fara til læknis.
Solberg hefur þegar beðið þjóðina afsökunar og segist ekki eiga sér neinar málsbætur. Hún segist hafa átt að vita betur þar sem hún ræði á degi hverjum við þjóðina um sóttvarnir.
Þau hjónin geta búist við að verða sektuð um 20 þúsund norskar krónur, um það bil 300 þúsund íslenskar.
Lögregla í Noregi rannsakar enn meint sóttvarnabrot Ernu Solberg forsætisráðherra. Niðurstöðu er að vænta eftir páska.